送楊簡遷國子博士
作者：洪邁
朝代：宋

paragraphs: 楊君解墨綬，去作國子師。
邑人十萬戶，遮道嬰兒啼。
曩歲天旱苦，赤地無餘遺。
饑殍千百輩，上山爭採薇。
採薇有時盡，詎能救長饑。
慨然顧自任，舍我將告誰。
昧爽出廳事，日暮忘旋歸。
大家貯陳粟，出糶不敢遲。
偷兒紛狗鼠，鋤治如平時。
一意摩手撫，如子得母慈。
明年麰麥登，比屋無流移。
史牒載循吏，于今親見之。
我亦受一廛，惜哉輕語離。
橋山未迄役，酌餞疎酒巵。
聊述路人頌，持作送君詩。